
Na temelju članka 14. Zakona o proračunu (“Narodne novine” broj 87/08, 136/12. i 15/15) te članka 31. Statuta Općine Dekanovec («Službeni glasnik Međimurske županije’» br. 3/2018., 10/2020) Općinsko vijeće Općine Dekanovec na  18. sjednici održanoj 10.12.2020.  godine, donosi 

O D L U K U

o izvršavanju Proračuna Općine Dekanovec
za 2021. godinu

Članak 1.
Ovom Odlukom utvrđuje se način izvršavanja Proračuna Općine Dekanovec za 2021. godinu (u daljnjem tekstu: Proračun), upravljanje prihodima i primicima, rashodima i izdacima te prava i obveze proračunskih korisnika.

Članak 2.
U izvršavanju Proračuna primjenjuju se odredbe Zakona o proračunu.

Članak 3.
Stvarna naplata prihoda nije ograničena procjenom prihoda u Proračunu, a iznosi rashoda i izdataka utvrđeni u Proračunu su maksimalne svote.

Članak 4.
Proračunski korisnici mogu preuzimati obveze najviše do visine sredstava osiguranih u Proračunu.

Članak 5.
Prihodi i primici Proračuna raspoređuju se i iskazuju u Proračunu prema izvorima iz kojih potječu.
Rashodi i izdaci Proračuna moraju biti raspoređeni u Proračunu prema proračunskim  klasifikacijama, te uravnoteženi s prihodima i primicima.

Članak 6.
Za donošenje zaključka i rješenja kojima se odobravaju isplate po aktivnostima Proračuna, ovlašten je načelnik Općine Dekanovec.

Članak 7.
Naredbodavac za izvršenje Proračuna u cjelini je načelnik Općine Dekanovec.

Članak 8.
Načelnik raspolaže novčanim sredstvima na računu proračuna, upravlja nekretninama, pokretninama i imovinskim pravima u vlasništvu Općine Dekanovec, te odlučuje o stjecanju i otuđenju pokretnina i nekretnina u vlasništvu Općine Dekanovec, sukladno odredbama Statuta Općine.

Članak 9.
Nabava roba, usluga i ustupanje radova odvija se u skladu sa Zakonom o javnoj nabavi.






Članak 10.
Postupak zaduživanja na teret Općinskog Proračuna obavlja se sukladno odredbama Zakona o proračunu, Zakona o izvršavanju Državnog proračuna i Pravilnika o postupku zaduživanja te davanja jamstva i suglasnosti jedinice lokalne i područne (regionalne) samouprave. 
Općina se može kratkoročno zadužiti najduže do 12 mjeseci, bez mogućnosti daljnjeg reprograma ili zatvaranja postojećih obveza po kratkoročnim kreditima ili zajmovima  uzimanjem novih kratkoročnih kredita ili zajmova.
Kratkoročno zaduživanje može se realizirati samo za premošćivanje nastale nelikvidnosti zbog različite dinamike priljeva sredstava i dospijeća obveza.
Općina se može dugoročno zadužiti samo za investiciju koja se financira iz proračuna, koju je potvrdilo predstavničko tijelo, uz suglasnost Vlade, a na prijedlog ministra financija.
Ugovor o zaduživanju zaključuje Općinski načelnik Općine Dekanovec.
Općina Dekanovec će  u 2021. godini isplatiti posljednje rate dugoročnog kredita  za sufinanciranje Projekta iz EIB II programa – Sanacija prometnice do rijeke Mure u Dekanovcu.

Članak 11.
Korisnici proračuna Općine Dekanovec dužni su dostaviti Općinskom načelniku izvješće o namjenskom trošenju sredstava po ugovorenim programima/projektima za prethodnu godinu do 31. siječnja tekuće godine. 


Članak 12.
Proračun se izvršava od 1. siječnja do 31. prosinca 2021. godine.


Članak 13.
Ova Odluka  stupa na snagu osmog dana od dana objave  u „Službenom glasniku Međimurske županije“.

Dekanovec, 10.12.2020
      Predsjednica Općinskog vijeća
                                                                                        Općine Dekanovec
							                             
						                     Suzana Petak

